CELEX: 32021R1334
Language: lt
Date: 2021-05-27 00:00:00
Title: Komisijos deleguotasis reglamentas (ES) 2021/1334 2021 m. gegužės 27 d. kuriuo dėl užuominų į spiritinių gėrimų teisinius pavadinimus arba spiritinių gėrimų geografines nuorodas vartojimo apibūdinant, pateikiant ir ženklinant kitus spiritinius gėrimus iš dalies keičiamas Europos Parlamento ir Tarybos reglamentas (ES) 2019/787

2021 8 12   
               
               
                  LT
               
               
                  Europos Sąjungos oficialusis leidinys
               
               
                  L 289/1
               
            
         
            KOMISIJOS DELEGUOTASIS REGLAMENTAS (ES) 2021/1334
            2021 m. gegužės 27 d.
            kuriuo dėl užuominų į spiritinių gėrimų teisinius pavadinimus arba spiritinių gėrimų geografines nuorodas vartojimo apibūdinant, pateikiant ir ženklinant kitus spiritinius gėrimus iš dalies keičiamas Europos Parlamento ir Tarybos reglamentas (ES) 2019/787
         
         
            EUROPOS KOMISIJA,
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/787 dėl spiritinių gėrimų apibrėžties, apibūdinimo, pateikimo ir ženklinimo, spiritinių gėrimų pavadinimų naudojimo pateikiant ir ženklinant kitus maisto produktus, spiritinių gėrimų geografinių nuorodų apsaugos ir žemės ūkio kilmės etilo alkoholio ir distiliatų naudojimo gaminant alkoholinius gėrimus, kuriuo panaikinamas Reglamentas (EB) Nr. 110/2008 (1), ypač į jo 50 straipsnio 3 dalį,
            
            kadangi:
            
               
                           (1)
                        
                        
                           Reglamento (ES) 2019/787 12 straipsnio 4 dalyje nustatytos taisyklės, kaip pateikiant ir ženklinant alkoholinius gėrimus nurodyti užuominas į spiritinių gėrimų kategorijų teisinius pavadinimus arba spiritinių gėrimų geografinių nuorodas;
                        
                     
            
               
                           (2)
                        
                        
                           Reglamento (ES) 2019/787 12 straipsnio 4 dalyje nereikalaujama, kad pagaminto alkoholinio gėrimo pavadinimas būtų pateikiamas tame pačiame regėjimo lauke, kaip ir užuomina. Tačiau tais atvejais, kai alkoholinio gėrimo pavadinimas matomas kitame regėjimo lauke nei užuomina, vartotojai vis dėlto gali būti skatinami manyti, kad užuomina yra alkoholinio gėrimo pavadinimo dalis, ypač tais atvejais, kai pagamintas alkoholinis gėrimas yra spiritinis gėrimas;
                        
                     
            
               
                           (3)
                        
                        
                           Be to, tam tikrais atvejais naudojant tokią užuominą galima nepagrįstai piktnaudžiauti spiritinių gėrimų kategorijų arba geografinių nuorodų reputacija, nes tais atvejais, kai spiritiniai gėrimai pagaminti juos derinant su kitais maisto produktais, kurių naudoti tų gėrimų gamyboje nereikalaujama arba neleidžiama, tie spiritiniai gėrimai netenka savo ypatumų ir nebegali būti ženklinami kaip įprasta. Jei tie pavadinimai aiškiai nurodomi pateikiant ir ženklinant spiritinį gėrimą, su kuriuo pateikiama užuomina į tuos pavadinimus, tai gali reikšti neteisėtą tų pavadinimų reputacijos pasisavinimą;
                        
                     
            
               
                           (4)
                        
                        
                           Europos Parlamento ir Tarybos reglamento (ES) Nr. 1169/2011 (2) 7 straipsnio 1 dalies a punkte reikalaujama, kad informacija apie maistą nebūtų klaidinanti, visų pirma dėl maisto produkto pobūdžio ir tapatumo. To reglamento 9 straipsnyje nustatyta, kad turi būti pateikiama privaloma informacija apie maistą, įskaitant maisto produkto pavadinimą, o to reglamento 13 straipsnyje reikalaujama, kad privaloma informacija būtų žymima gerai matomoje vietoje taip, kad būtų lengvai matoma, aiškiai įskaitoma ir, jei taikoma, neištrinama;
                        
                     
            
               
                           (5)
                        
                        
                           pagal Reglamento (ES) 2019/787 9 straipsnį, Reglamente (ES) Nr. 1169/2011 nustatyti pateikimo ir ženklinimo reikalavimai taikomi alkoholiniams gėrimams, pagamintiems spiritinius gėrimus derinant su kitais maisto produktais. Siekiant užtikrinti, kad tų reikalavimų, visų pirma, taikomų spiritiniams gėrimams, kuriuose pateikiama užuomina į kitus spiritinius gėrimus, būtų kuo geriau laikomasi, tikslinga reikalauti, kad pagaminto spiritinio gėrimo teisinis pavadinimas būtų pateikiamas tame pačiame regėjimo lauke, kaip ir užuomina į spiritinį gėrimą. Tai turėtų būti daroma kiekvieną kartą, kai spiritinio gėrimo aprašyme, pateikime ar etiketėse nurodoma užuomina. Tai padės išvengti klaidinančios praktikos ir užtikrinti, kad vartotojai būtų tinkamai informuojami apie tikrąjį spiritinio gėrimo, pagaminto derinant spiritinius gėrimus su kitais maisto produktais, pobūdį;
                        
                     
            
               
                           (6)
                        
                        
                           todėl Reglamentas (ES) 2019/787 turėtų būti atitinkamai iš dalies pakeistas;
                        
                     
            
               
                           (7)
                        
                        
                           turėtų būti nustatytas pereinamasis laikotarpis, per kurį būtų taikomos šiame reglamente nustatytos ženklinimo nuostatos, kad spiritinius gėrimus, paženklintus iki 2022 m. gruodžio 31 d. laikantis Europos Parlamento ir Tarybos reglamento (EB) Nr. 110/2008 (3) nuostatų, būtų galima toliau teikti rinkai nereikalaujant jų perženklinti;
                        
                     
            
               
                           (8)
                        
                        
                           laikantis Reglamento (ES) 2019/787 51 straipsnio 3 dalies ir siekiant išvengti bet kokio reguliavimo vakuumo, šis reglamentas turėtų būti taikomas atgaline data nuo 2021 m. gegužės 25 d.,
                        
                     
            PRIĖMĖ ŠĮ REGLAMENTĄ:
         
         
            
               
                  1 straipsnis
               
               Reglamento (ES) 2019/787 12 straipsnio 4 dalis pakeičiama taip:
               
                  
                     „4.   2 ir 3 dalyse nurodytos užuominos:
                     
                                 a)
                              
                              
                                 rašomos ne toje pačioje eilutėje kaip alkoholinio gėrimo pavadinimas;
                              
                           
                                 b)
                              
                              
                                 rašomos ne didesniu šriftu nei pusė alkoholinio gėrimo pavadinimui užrašyti naudojamo šrifto dydžio ir, jei vartojami sudėtiniai terminai, ne didesniu šriftu nei pusė tokiems sudėtiniams terminams užrašyti naudojamo šrifto dydžio pagal 11 straipsnio 3 dalies c punktą; taip pat
                              
                           
                                 c)
                              
                              
                                 užuominų į spiritinių gėrimų apibūdinimą, pateikimą ir ženklinimą atveju visada nurodomas spiritinio gėrimo teisinis pavadinimas, kuris pateikiamas tame pačiame regėjimo lauke kaip ir užuomina.“
                              
                           
               
            
            
               
                  2 straipsnis
               
               Spiritinius gėrimus, kurie neatitinka Reglamento (ES) 2019/787 su pakeitimais, padarytais šiuo reglamentu, 12 straipsnio 4 dalies c punkte nustatytų reikalavimų, tačiau kurie atitinka Reglamento (EB) Nr. 110/2008 reikalavimus ir kurie buvo paženklinti iki 2022 m. gruodžio 31 d., galima toliau teikti rinkai, kol pasibaigs jų atsargos.
            
            
               
                  3 straipsnis
               
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
               Jis taikomas nuo 2021 m. gegužės 25 d.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
               Priimta Briuselyje 2021 m. gegužės 27 d.
               
                  
                     Komisijos vardu
                  
                  
                     Pirmininkė
                  
                  Ursula VON DER LEYEN
               
            
         
         
            (1)  OL L 130, 2019 5 17, p. 1.
         
            (2)  2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).
         
            (3)  2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantis Tarybos reglamentą (EEB) Nr. 1576/89 (OL L 39, 2008 2 13, p. 16).